সমস্যার গভীরে পৌঁছতে হয়। না-হলে কোনও যুক্তি, কোনও তর্ক, কোনও আলোচনারই মানে থাকে না। সবই লোকদেখানো ‘স্টেটমেন্ট’, মনভোলানো কথার কথা হিসেবে থেকে যায়। সমস্যা হল, বিশ্বের নাগরিকসমাজ নতজানু হওয়ার সেই শর্তটি ক্রমশ বিস্মৃত হচ্ছে। শোকজ্ঞাপন যেমন সরব, মৌনব্রতও তেমনই প্রশ্নচিহ্নিত। তর্কে তর্ক বাড়ে। মৃত্যু-উপত্যকায় দাঁড়িয়েও শান্ত হতে না-পারা অসভ্যতাই !
ফ্রান্সের প্যারিস এবং লেবাননের বেইরুটে জঙ্গিদের বর্বর হামলায় অসংখ্য মানুষ প্রাণ হারিয়েছেন। আহত তার চেয়েও বেশি। মানসিকভাবে বিপর্যস্ত আরও অসংখ্য। এই অবস্থায় কোন দেশের হামলা সংবাদমাধ্যমের দৃষ্টি অধিকতর আকর্ষণ করছে, সোশ্যাল নেটওয়ার্কে আলোচিত হচ্ছে— সে আলোচনা নিরর্থক। সোশ্যাল নেটওয়ার্কে যাঁরা এসব নিয়ে সরব, শোকপ্রস্তাবে যাঁরা ‘কিন্তু’ শব্দপ্রয়োগ করছেন, তাঁরা মূল সত্যটি অস্বীকার করছেন।
জঙ্গিরা ঠিক এটিই চায়। তারা চায়, তাদের কৃতকর্মের পরিপ্রেক্ষিতে বিভেদ তৈরি হোক সাধারণ মানবতাকামী নাগরিকের মধ্যে। বিভেদ তৈরি হোক লেবানন আর ফ্রান্সের। বিভেদ তৈরি হোক সোশ্যাল নেটওয়ার্কে। বিভেদ তৈরি হোক জনমনে। মানুষে মানুষে ভেদ যত বেশি প্রকট হবে, ধর্মের জিগির তুলে, অসাম্যের প্রশ্ন তুলে জঙ্গি কার্যকলাপ আরও বেশি সংহত হবে।
সন্ত্রাসবাদ বনাম মানবতার এই যুদ্ধে সাধারণ মানুষ ছত্রভঙ্গ হয়ে গেলে যুদ্ধটি অসমাপ্ত থেকে যাবে। মনে রাখলে ভাল, বোমারু বিমানের শব্দ, কামানের গর্জন, বন্দুকের চোখরাঙানি দিয়ে এই যুদ্ধ জেতা যাবে না। মানবতার যুদ্ধে জয়লাভ করতে হলে মানসিকতার পরিবর্তন প্রয়োজন। জঙ্গি সংগঠনগুলির প্রতি মানুষ যাতে আকৃষ্ট না-হয়, তার ব্যবস্থা প্রয়োজন। কথাটি বলা যত সহজ, কাজে ততটাই কঠিন। কারণ, জঙ্গি সংগঠনগুলি স্পর্শকাতর বিষয় নিয়েই কথা বলে। সেই সব কথা এড়িয়ে মানবতার প্রতি দায়বদ্ধ থাকা কঠিন।
জঙ্গি সংগঠনগুলির পিছনে হাত আছে বিশ্ব-রাজনীতির। রাজনীতি তার প্রয়োজন মতো সংগঠনগুলিকে পুষ্ট করে, ধ্বংস করে। যার খেসারত দিতে হয় সাধারণ মানুষকে। সোশ্যাল নেটওয়ার্কে যাঁরা বিতর্ক তুলেছেন, তাঁদের সময়-নির্বাচনে ভুল হয়েছে, সন্দেহ নেই; কিন্তু কথাগুলি একেবারে ভুল নয়। প্রথম বিশ্ব এবং তৃতীয় বিশ্বের মধ্যে তফাত করার প্রবণতা বিশ্ব-রাজনীতির বরাবরের স্বভাব।
প্যারিসের ঘটনা যতটা আলোড়ন তৈরি করে, লেবানন কিংবা কেনিয়ার ঘটনা সত্যিই তো ততটা আলোড়ন তৈরি করে না ! এর দায় একদিকে যেমন বিশ্ব-রাজনীতির, অন্যদিকে সাধারণ মানুষেরও। বৈষম্যের বীজ আসলে মনের ভিতরে।
তাই বৈষম্যের প্রতর্ক অবিবেচকের মতো ভুল সময়ে উত্থাপন করে বৈষম্যের ভাবনাটিকেই আরও বেশি উসকে দেওয়া হয়। একটু নীরব হওয়া যাক। নতজানু হওয়া যাক। প্যারিসের সঙ্গেই উচ্চারিত হোক লেবানন, কেনিয়া, আফগানিস্তান, পাকিস্তানের নাম। শোকপ্রস্তাব গৃহীত হোক। শুধু মানবতার প্রতি দায়বদ্ধ থেকে ওই ‘কিন্তু’ শব্দটি বিয়োজিত হোক।